รมช.แรงงาน เชิญชวนแรงงานช่วง work from home เพิ่มพูนความรู้ผ่านออนไลน์กับกรมพัฒนาฝีมือแรงงาน
นางนฤมล ภิญโญสินวัฒน์ รัฐมนตรีช่วยว่าการกระทรวงแรงงาน กล่าวว่า จากการแพร่ระบาดของเชื้อไวรัสโควิด-19 รอบใหม่ ที่มีการแพร่ระบาดเป็นวงกว้างอย่างรวดเร็ว รัฐบาลขอความร่วมมือให้ประชาชนหยุดอยู่บ้าน งดการเดินทาง งดการรวมกลุ่ม ในส่วนของหน่วยงานราชการและเอกชนบางแห่ง กำหนดให้พนักงานและเจ้าหน้าที่  work from home ซึ่งในช่วงที่แรงงานต้องหยุดอยู่บ้าน จึงอยากเชิญชวนให้เข้ามาเรียนรู้พัฒนาความรู้ความสามารถผ่านระบบออนไลน์ โดยสามารถดูรายละเอียดได้ที่ เว็บไซต์กรมพัฒนาฝีมือแรงงาน เลือกเมนู ฝึกทักษะออนไลน์ (online Training) มีหลักสูตรให้เลือกเรียนมากมาย อาทิ ทักษะด้านช่าง ภาษาต่างประเทศ ทั้งภาษาญี่ปุ่น ภาษาเกาหลี และภาษาอังกฤษ ปัจจุบันยังได้เพิ่มหลักสูตรที่ได้รับการสนับสนุนจาก บริษัท ไมโครซอฟท์ (ประเทศไทย) จำกัด ในกลุ่มของ Microsoft office  ผู้สนในสามารถลงทะเบียนเข้าฝึกอบรมได้ที่ www.dsd.go.th หรือสอบถามรายละเอียดเพิ่มเติมได้ที่สายด่วนกระทรวงแรงงาน 1506 กด 4